बाबा रामदेव को लेकर कांग्रेस-भाजपा में तनातनी  
दिग्विजय सिंह ने जहां रामदेव से उनकी कथित सैकड़ों करोड़ की संपत्ति का हिसाब देने की मांग की, वहीं वेंकैया नायडू ने बाबा का बचाव किया।
योग गुरु बाबा रामदेव को लेकर बुधवार को भाजपा और कांग्रेस में वाकयुद्ध सा छिड़ गया। कांग्रेस नेता दिग्विजय सिंह ने जहां रामदेव से उनकी कथित सैकड़ों करोड़ की संपत्ति का हिसाब देने की मांग की, वहीं भाजपा के वेंकैया नायडू ने बाबा का बचाव किया।  दिग्विजय सिंह ने कहा, बाबा रामदेव केवल एक राजनीतिक पार्टी (कांग्रेस) को निशाना बना रहे हैं। लेकिन मेरा उनसे केवल एक आग्रह है कि जब भी वह अपने किसी भक्त से धन ग्रहण करें, वह उस भक्त से इस बात का सबूत भी लें कि दान की गई राशि काले धन का हिस्सा नहीं है।  उन्होंने संसद भवन परिसर में संवाददाताओं से बातचीत के दौरान उन सवालों के जवाब में यह बात कही, जिसमें उनकी पार्टी के कुछ नेताओं की ओर से रामदेव पर लगाए गए आरोपों के बारे में पूछा गया था। कांग्रेस के कुछ लोगों ने आरोप लगाया है कि रामदेव ने काले धन के इस्तेमाल से बड़े पैमाने पर संपत्ति खड़ी की है।  भाजपा नेता नायडू ने सिंह की टिप्पणी पर प्रतिक्रिया देते हुए कहा, कांग्रेस ने यह नीति अपना रखी है कि आक्रमण ही सर्वोत्तम बचाव है। कोई भी जब उनके खिलाफ कोई मामला उठाता है, तो वे उस व्यक्ति पर हमला शुरू कर देते हैं।  नायडू ने कहा, अब वे बाबा रामदेव के विरूद्ध अनर्गल आरोप लगा रहे हैं कि उनके पास काला धन है। कांग्रेस की सरकार है। अगर उनके पास काला धन है, तो इस संबंध में उनकी सरकार क्या कर रही है।